A BIZOTTSÁG HATÁROZATA
(2008. június 25.)
a 2007. évi portugáliai madárinfluenza elleni küzdelemre irányuló biztonsági intézkedésekhez nyújtott közösségi pénzügyi hozzájárulásról
(az értesítés a C(2008) 2978. számú dokumentummal történt)
(Csak a portugál nyelvű szöveg hiteles)
(2008/556/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 3. cikke (3) bekezdésére és 3a. cikke (1) bekezdésére,
mivel:
(1)
A 90/424/EGK határozat meghatározza azokat az eljárásokat, amelyek a különleges állat-egészségügyi intézkedésekhez - beleértve a biztonsági intézkedéseket is - nyújtott közösségi pénzügyi hozzájárulást szabályozzák. Az említett határozat 3a. cikke szerint a tagállamok a madárinfluenza felszámolását célzó egyes intézkedések költségei tekintetében közösségi pénzügyi hozzájárulásban részesülhetnek.
(2)
A 90/424/EGK határozat 3a. cikkének (3) bekezdése szabályokat állapít meg arra vonatkozóan, hogy a tagállamoknál felmerülő költségek hány százaléka fedezhető közösségi pénzügyi hozzájárulásból.
(3)
A 90/424/EGK határozatnak a 2006/53/EK tanácsi határozattal (2) történő módosítását követően a madárinfluenza már nem tartozik a 90/424/EGK tanácsi határozat bizonyos járványos állatbetegségek elleni biztonsági intézkedéseire és a kampány közösségi finanszírozására vonatkozó szabályok megállapításáról szóló, 2005. február 28-i 349/2005/EK bizottsági rendelet (3) hatálya alá. Ezért ebben a határozatban kifejezetten elő kell írni, hogy Portugália számára csak akkor nyújtható közösségi pénzügyi hozzájárulás, ha eleget tesz az említett rendeletben meghatározott egyes szabályoknak.
(4)
2007-ben Portugáliában madárinfluenza tört ki. A betegség megjelenése komoly veszélyt jelent a Közösség állatállományára. Portugália a 90/424/EGK határozat 3a. cikke (2) bekezdésének megfelelően intézkedéseket hozott a járvány leküzdésére.
(5)
Portugália a 90/424/EGK határozat 3. cikkének (3) bekezdésében és 3a. cikkének (2) bekezdésében, valamint a 349/2005/EK rendelet 6. cikkében előírt technikai és adminisztratív kötelezettségeinek teljes mértékben eleget tett.
(6)
Portugália 2007. november 7-én benyújtotta a Bizottsághoz a felmerülő költségekkel kapcsolatos információkat, majd ezt követően is tájékoztatta a Bizottságot a kompenzációs költségekről és a működési kiadásokról.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Közösségi pénzügyi hozzájárulás
(1) A Közösség részéről Portugália számára a 90/424/EGK határozat 3a. cikke (2) bekezdésében említett, a 2007. évi madárinfluenza elleni küzdelemre irányuló intézkedések meghozatalából kifolyólag a tagállamra háruló költségek fedezésére pénzügyi hozzájárulás nyújtható.
(2) E határozat alkalmazásában a 349/2005/EK rendelet 2-5. cikkét, 7. cikkét, 9. cikkének (2), (3) és (4) bekezdését, valamint 10. cikkét kell értelemszerűen alkalmazni.
2. cikk
Címzett
Ennek a határozatnak a Portugál Köztársaság a címzettje.
Kelt Brüsszelben, 2008. június 25-én.